   ڪراچي (شوبز نيوز) اڀرندڙ اداڪارا مايا علي چيو آهي ته شوبز سبب منهنجي پيءُ ٽن ورهين تائين مون سان نه ڳالهايو هو پر ”من مائل“ ۾ اداڪاري کيس تبديل ڪري ڇڏيو. هڪ انٽرويو ۾ مايا علي چيو ته اهو زمانو هليو ويو جڏهن فلمن جون اداڪارائون هڪ ٻئي جا وار پٽينديون هيون ۽ رڙيون ڪنديون هيون پر هاڻ ماحول مٽجي ويو آهي، ان ڪري عيد تي فلمن ۾ دوستاڻو مقابلو ٿيندو. هن چيو ته آئون ماهرا خان جي سڀ کان وڏي فين آهيان، ڪڏهن سوچيو به نه هو ته هن سان گڏ اسڪرين شيئر ڪنديس، هوءِ فلمن جي سپر اسٽار آهي، آئون خوش نصيب آهيان جو پهرين فلم ”طيفا ان ٽربل“ جي رليز ٿيڻ کان اڳ ئي ٻين وڏين فلمن ۾ ڪم ڪرڻ جون آڇون ملي ويون هيون. سندس چوڻ هو ته شوبز جي ڪري منهنجي پيءُ مون سان ٽن سالن تائين نه ڳالهايو هو پر ”من مائل“ ۾ منهنجي اداڪاري ڏسي چيو هو ته توکي ان ڊرامي تي ايوارڊ ضرور ملندو ۽ پوءِ هن جي دعا قبول ٿي وئي ۽ مون کي لڪس ايوارڊ سان نوازيو ويو. هن ٻڌايو ته ”پري هٽ لو“ جو اسڪرپٽ عمران اسلم لکيو ۽ ان فلم ۾ عاصم رضا جهڙي مڃايل هدايتڪار سان گڏ مون کي ڪم ڪرڻ جو موقعو مليو، سينيئر اداڪارا ميرا سان گڏ هڪ گيت ۾ رقص به ڪيو، هوءَ اسان جي فلم انڊسٽري جي سڃاڻپ آهي ۽ هن انڊسٽري جي گھڻي خدمت ڪئي آهي. هڪ سوال جي جواب ۾ مايا علي ٻڌايو ته ”طيفا ان ٽربل“ ۾ لڪس اسٽائل ايوارڊ لاءِ آئون گھڻي پراميد هيس پر آئون سمجهندي آهيان ته حقدار مهوش حيات هئي، ڇو جو هن ”لوڊ ويڊنگ“ ۾ لاجواب اداڪاري ڪئي هئي.